《桃源图》
宋代·冯信可

桃源东回溪转长，桃花开时春日光。
幽禽出树乱红落，游鱼吹花流水香。
山人正住溪之浒，屋角花开自成坞。
寻源未许武陵人，隐者但作桃花主。
拄杖穿花来水头，禽鱼亦解识风流。
往来况有樵云叟，何惜衔杯同唱酬。
一尊如出桃花色，花落尊中已无迹。
醉乡泠泠白日闲，黄尘滚滚青山隔。
明年此日桃花开，何人净扫溪阴苔。
我亦天台约刘阮，春风一棹酒船来。

作者简介：冯信可（九八五～一○七五），字损之，长乐（今福建福州）人，后徙居眉州彭山（今属四川）。举不第，退而讲学。神宗熙宁八年卒，年九十一。所著歌诗若干卷藏于家，今不传。《净德集》卷二六有《冯先生墓志铭》。